Viraston toimivaltuudet (Euroopan parlamentin ja neuvoston asetus (EY) N:o 1406/2002, jota on muutettu asetuksilla (EY) N:o 1644/2003, (EY) N:o 724/2004 ja (EU) N:o 100/2013)

Tavoitteet Euroopan meriturvallisuusvirasto on perustettu sen varmistamiseksi, että meriturvallisuuden, merenkulun turvatoimien ja alusten aiheuttaman pilaantumisen ehkäisy ja torjunta on unionissa korkeatasoista, yhdenmukaista ja tehokasta. Virasto tarjoaa jäsenvaltioille ja komissiolle tarvittavaa teknistä ja tieteellistä tukea ja korkeatasoista asiantuntemusta auttaakseen niitä — soveltamaan unionin lainsäädäntöä asianmukaisesti meriturvallisuuden ja alusten aiheuttaman pilaantumisen ehkäisyn alalla — seuraamaan lainsäädännön soveltamista — arvioimaan alalla käytössä olevien toimenpiteiden tehokkuutta. Lisäksi virasto antaa pyynnöstä jäsenvaltioiden ja komission käyttöön operatiivisia välineitä sekä teknistä ja tieteellistä apua, jotta ne voivat paremmin torjua alusten aiheuttamaa merien pilaantumista EU:ssa. Tehtävät Säännösten viimeisimmän muutoksen ansiosta viraston toimeksiantoa on entisestään täsmennetty. Virasto voi niin ollen avustaa komissiota ja jäsenvaltioita keskeisissä tehtävissään aiempaakin paremmin ja käyttää resurssejaan laajemmin auttaakseen EU:n jäsenvaltioita torjumaan alusten aiheuttamaa pilaantumista sekä öljyn- ja kaasunporauslaitteistojen aiheuttamaa merien pilaantumista. Virastolle on annettu myös lisätehtäviä, mikä mahdollistaa sen asiantuntemuksen ja välineistön hyödyntämisen unionin meriliikennepolitiikkaan liittyvien muiden toimien yhteydessä. Virastolla on neljä keskeistä tehtäväkenttää perustamisasetuksen ja asianomaisen EU:n lainsäädännön mukaisesti. Ensinnäkin viraston tehtävänä on avustaa komissiota mm. alusten tarkastuksia ja sertifiointia, laivavarusteiden sertifiointia, alusten turvallisuutta, merenkulkijoiden koulutusta ja satamavaltiovalvontaa koskevan EU:n lainsäädännön täytäntöönpanon seurannassa. Toiseksi virasto kehittää ja hoitaa EU:n merenkulkualan tiedonvaihtotehtäviä. Tärkeitä esimerkkejä ovat yhteisön alusten seurantajärjestelmä SafeSeaNet (SSN), jonka avulla voidaan jäljittää alukset ja niiden rahti koko EU:ssa sekä onnettomuudet ja vaaratilanteet aluksilla; Euroopan kaukotunnistuksen ja -seurannan (LRIT) tietokeskus, jonka avulla varmistetaan, että EU-valtioiden lippujen alla purjehtivat alukset voidaan tunnistaa ja jäljittää maailmanlaajuisesti; THETIS-järjestelmä, joka on uudessa satamavaltiovalvonnassa tarvittava tietojärjestelmä. Samaan aikaan virasto tukee rannikkovaltioita meren pilaantumista koskevan torjuntavalmiuden, pilaantumisen havaitsemisen ja torjuntatoimien osalta. Tätä varten on olemassa valmiustilassa olevien öljyvahinkojen torjunta-alusten eurooppalainen verkosto sekä eurooppalainen öljyvahinkoja ja alusten paikantamista koskeva satelliitti- ja havaitsemisjärjestelmä (CleanSeaNet). Ne edistävät osaltaan tehokkaasti toimivaa järjestelmää, jonka avulla EU:n rannikoita ja vesiä suojellaan alusten aiheuttamalta pilaantumiselta. Lisäksi virasto antaa komissiolle teknistä ja tieteellistä neuvontaa meriturvallisuuden alalla ja alusten aiheuttaman pilaantumisen ehkäisemisen osalta käytössä olevien toimenpiteiden vaikuttavuuden jatkuvassa arvioinnissa sekä lainsäädännön päivittämisessä ja uuden lainsäädännön laatimisessa. Virasto tarjoaa tukea jäsenvaltioille ja helpottaa niiden välistä yhteistyötä sekä levittää tietoa parhaista käytännöistä.